BIG จับมือ “ฟูจิฟิล์ม” แตกไลน์ธุรกิจใหม่รองรับพฤติกรรมผู้บริโภคยุคดิจิตอล
BIG จับมือ “ฟูจิฟิล์ม” แตกไลน์ธุรกิจใหม่ แฟลกชิพสโตร์ เพื่อให้บริการด้านการพิมพ์ภาพด้วยระบบที่ทันสมัย รองรับการเติบโตตามพฤติกรรมผู้บริโภคยุคดิจิตอล
8 ก.ค. 2559

นายธนสิทธิ์ เธียรกาญจนวงศ์ กรรมการผู้จัดการ บริษัท บิ๊ก คาเมร่า คอร์ปอเรชั่น จำกัด (มหาชน) หรือ BIG เปิดเผยว่า บริษัทได้ร่วมมือกับบริษัท ฟูจิฟิล์ม (ประเทศไทย) จำกัด แตกไลน์ธุรกิจใหม่ ภายใต้ชื่อ “Wonder Photo Shop by BigCamera” แฟลกชิพสโตร์แห่งแรกในประเทศไทยและเอเชียตะวันออกเฉียงใต้ ที่รวบรวมบริการด้านการพิมพ์ภาพด้วยระบบที่ทันสมัย
โดยปัจจุบันไลฟ์สไตล์หรือพฤติกรรมของผู้บริโภคในยุคดิจิตอล มีการเปลี่ยนแปลงอยู่ตลอดเวลา โดยจะเห็นได้จากการเปลี่ยนถ่ายจากความนิยมในการถ่ายรูปด้วยโทรศัพท์มือถือ หันมาให้ความสนใจกับการถ่ายภาพด้วยกล้องถ่ายรูปเพิ่มมากยิ่งขึ้น รวมไปถึงการนำภาพพรินท์ติ้ง เพื่อมอบเป็นของขวัญในเทศกาลต่างๆ ดังนั้นเพื่อเป็นการตอกย้ำการเป็นผู้นำตลาดการจัดจำหน่ายกล้องดิจิตอล และบริการด้านการถ่ายภาพที่ครบวงจร อันดับ 1 บริษัทฯ จึงได้วางแผนการตลาดในการขยายรูปแบบการให้บริการที่ทันสมัย ครอบคลุมและตอบโจทย์ไลฟ์สไตล์ของผู้บริโภค”
สำหรับสินค้าและบริการถูกถ่ายทอดความเป็นร้านต้นแบบมาจากประเทศญี่ปุ่นอย่างครบวงจร โดยรวบรวมสินค้าและบริการจากแบรนด์ฟูจิฟิล์มที่ทันสมัย และครบทุกโซลูชั่นแห่งการสร้างสรรค์ที่ตอบสนองไลฟ์สไตล์ในยุคดิจิตอลไม่ว่าจะเป็นการจำหน่ายกล้องและอุปกรณ์จากฟูจิฟิล์มที่ครบครันที่สุด การพิมพ์ภาพและการถ่ายภาพทุกรูปแบบทั้งจากกล้องดิจิตอลและสมาร์ทโฟนด้วยเทคโนโลยีที่ทันสมัย รวมถึงสินค้าเพื่อการตกแต่งภาพและสามารถถ่ายทอดจินตนาการด้วยการแต่งภาพแบบ D.I.Y เพื่อให้ความสุขในการถ่ายภาพสามารถถ่ายทอดออกมาได้อย่างสมบูรณ์แบบที่สุด ตั้งแต่การพิมพ์ภาพขนาดใหญ่จนถึงการทำเป็นของขวัญ ของที่ระลึกเพื่อบันทึกความทรงจำส่วนบุคคล
ทั้งนี้ร้านจะแบ่งออกเป็น 5 โซน  โซน Wonder Print Station บริการพิมพ์ภาพด้วยเครื่องพิมพ์ภาพแบบเคลื่อนที่ ทันสมัยให้บริการพิมพ์ภาพได้หลากหลายรูปแบบ อาทิ Standard Print, Designer Print, Wonder Shuffle Print และ Free lay out จากกล้องดิจิตอล ผ่าน SD Card รวมถึง สมาร์ทโฟน ทั้งระบบ Android และ iOS
โซน Quality Printing Service บริการพิมพ์ภาพขนาดใหญ่หน้ากว้างสูงถึง 1.6 เมตร ลงบนวัสดุที่หลากหลายอย่างได้แก่ Canvas และ Backlit เป็นต้น และสามารถรองรับไฟล์ภาพจากกล้องดิจิตอลทุกรูปแบบ
โซน Camera &amp; Accessory มุมเอาใจคนรักกล้องที่ให้บริการจำหน่ายกล้องดิจิตอลเลนส์และอุปกรณ์เสริม ภายใต้แบรนด์ฟูจิฟิล์มที่ลูกค้าสามารถทดสอบการใช้งานจริงได้ก่อนการตัดสินใจซื้อ
ส่วน Instax Corner เอาใจวัยรุ่นที่ชื่นชอบกล้องและฟิล์ม Instax รวมถึง Photo Album, Scrapbook, Photo Frame และแอคเซสเซอรี่ต่างๆ นำเข้าจากประเทศญี่ปุ่น ที่มีให้เลือกช้อปมากมาย
และโซน Premium D.I.Y Corner มุมที่จะเปลี่ยนความคิดสร้างสรรค์ให้กลายเป็นของขวัญสุดเก๋ เพื่อมอบให้คนพิเศษในเทศกาลต่างๆ อาทิ Can Clock และเข็มกลัด เป็นต้น พิเศษสุดเพื่อเฉลิมฉลองเนื่องในวาระที่ฟูจิฟิล์มครบรอบ 30 ปีได้นำ Quick Snap รุ่นLimited edition มาจัดจำหน่ายให้กับแฟนคลับในประเทศไทย
สำหรับ “Wonder Photo Shop by BigCamera” ณ ชั้น 4 ศูนย์การค้าเซ็นทรัลเวิลด์ ถือเป็นสาขาแรกในประเทศไทยและมีฟังก์ชั่นการให้บริการที่ครบทุกความต้องการในแบบ One Stop Shopping เพื่ออำนวยความสะดวกแก่ผู้ที่รักการถ่ายภาพ นอกจากนี้ บริษัทฯ ยังได้เตรียมแผนการขยายสาขาเพื่อให้ครอบคลุมกับความต้องการต่อไปในอนาคต